b'\n_START_ARTICLE_\nFrederick Delius\n_START_SECTION_\nBiografija\n_START_PARAGRAPH_\nFricas Teodoras Albertas Delijus gim\xc4\x97 1862\xc2\xa0m. sausio 29 d. Bradforde (Jork\xc5\xa1yras). Jo t\xc4\x97vai Julius ir Elz\xc4\x97 Krionig Delijai buvo vokie\xc4\x8di\xc5\xb3 emigrantai i\xc5\xa1 Bylefeldo. Fricas (v\xc4\x97liau pasirink\xc4\x99s vard\xc4\x85 Frederikas) buvo ketvirtasis \xc5\xa1eimos vaikas i\xc5\xa1 keturiolikos. Jo t\xc4\x97vai u\xc5\xbesi\xc4\x97m\xc4\x97 vilnos prekyba Jork\xc5\xa1yre. Fricas mok\xc4\x97si vietos mokyklose, pramoko groti pianinu ir smuiku. 1878 m. jis prad\xc4\x97jo mokslus Tarptautiniame koled\xc5\xbee Ailvorte netoli Londono tam, kad pasiruo\xc5\xa1t\xc5\xb3 \xc4\xafsilieti \xc4\xaf \xc5\xa1eimos vilnos versl\xc4\x85. Baig\xc4\x99s mokslus F. Delijus dirbo \xc5\xa1eimos firmoje, verslo tikslais lank\xc4\x97si Pranc\xc5\xabzijoje, \xc5\xa0vedijoje, Vokietijoje ir Norvegijoje. Apsilankymas Norvegijoje jam padar\xc4\x97 didel\xc4\xaf \xc4\xafsp\xc5\xabd\xc4\xaf. B\xc5\xabdamas Chemnice, jis trumpai mok\xc4\x97si smuiko pas Hans Sitt. F. Delijus nejaut\xc4\x97 jokio potraukio verslui ir \xc4\xaftikino t\xc4\x97v\xc4\x85, kad jis j\xc4\xaf i\xc5\xa1leist\xc5\xb3 \xc4\xaf JAV Floridos valstij\xc4\x85 pri\xc5\xbei\xc5\xabr\xc4\x97ti apelsin\xc5\xb3 plantacijos. 1884 m. kov\xc4\x85 jis su draugu \xc4\x8carlzu Daglasu i\xc5\xa1vyko \xc4\xaf JAV. F. Delijus dirbo ran\xc4\x8doje \xe2\x80\x9eSolanos girait\xc4\x97\xe2\x80\x9c prie \xc5\xa0v. Jono up\xc4\x97s Floridoje. Vietos afroamerikie\xc4\x8di\xc5\xb3 dainavimas paveik\xc4\x97 b\xc5\xabsim\xc4\x85 jo muzik\xc4\x85 ir \xc4\x8dia jis pramoko profesionaliai kurti. D\xc5\xbeeksonvilyje, muzikos parduotuv\xc4\x97je F. Delijus atsitiktinai sutiko vargoninink\xc4\x85 Thomas F. Ward, kur\xc4\xaf \xc4\xafkalbino atvykti \xc4\xaf \xe2\x80\x9eSolanos girait\xc4\x99\xe2\x80\x9c ir apmokyti j\xc4\xaf kontrapunkto. V\xc4\x97liau F. Delijus tvirtino, kad tik Thomas F. Ward instruktavimas buvo svarbus jo gyvenime._NEWLINE_1884 m. lapkrit\xc4\xaf F. Delijus ran\xc4\x8dos prie\xc5\xbei\xc5\xabr\xc4\x85 perdav\xc4\x97 atvykusiam broliui Ernestui, pats apsigyveno D\xc5\xbeeksonvilyje, kur buvo publikuotas jo k\xc5\xabrinys pianinui \xe2\x80\x9eZum Carnival Polka\xe2\x80\x9c. 1885 m. jis persik\xc4\x97l\xc4\x97 \xc4\xaf Danvil\xc4\xaf (Vird\xc5\xbeinija), kur mok\xc4\x97 muzikuoti kitus. Jo t\xc4\x97vas, nebegaudamas \xc5\xbeini\xc5\xb3, pasamd\xc4\x97 sekl\xc4\xaf, kad i\xc5\xa1siai\xc5\xa1kint\xc5\xb3, kuo u\xc5\xbesiima s\xc5\xabnus. Jo reikalavimu F. Delijus gr\xc4\xaf\xc5\xbeo \xc4\xaf Anglij\xc4\x85 prie\xc5\xa1 tai gav\xc4\x99s t\xc4\x97vo pa\xc5\xbead\xc4\x85, kad jis gal\xc4\x97s studijuoti Leipcigo konservatorijoje. 1886 m. jis prad\xc4\x97jo mokslus Leipcige, kur 1,5 met\xc5\xb3 mok\xc4\x97si pas Hans Sitt, Carl Reinecke ir Salomon Jadassohn. Leipcige jis susipa\xc5\xbeino su norveg\xc5\xb3 kompozitoriumi E. Grygu, kuris galutinai \xc4\xaftikino F. Delijaus t\xc4\x97v\xc4\x85 teisingu s\xc5\xabnaus pasirinkimu ir tarpininkavo 1890 m. F. Delijaus \xe2\x80\x9ePenki\xc5\xb3 dain\xc5\xb3 i\xc5\xa1 Norvegijos\xe2\x80\x9c publikavimui Londone. 1888 m. vasar\xc4\x85 F. Delijus apsigyveno Pary\xc5\xbeiuje. Jis susipa\xc5\xbeino su A. Strindbergu, E. Munku, P. Gogenu. Tarp jo pa\xc5\xbe\xc4\xafstam\xc5\xb3 buvo kompozitoriai M. Ravelis, G. For\xc4\x97 ir F. \xc5\xa0mitas. Apie 1895 m. F. Delijus u\xc5\xbesikr\xc4\x97t\xc4\x97 sifiliu, nuo kurio v\xc4\x97liau mir\xc4\x97._NEWLINE_Pary\xc5\xbeiuje F. Delijus intensyviai dirbo operos \xc5\xbeanre, suk\xc5\xabr\xc4\x97 operas: \xe2\x80\x9eIrmelin\xe2\x80\x9c (1890\xe2\x88\x9292), \xe2\x80\x9eStebuklingas fontanas\xe2\x80\x9c (1893\xe2\x88\x9295), \xe2\x80\x9eKoanga\xe2\x80\x9c (1897), \xe2\x80\x9eKaimo Romeo ir D\xc5\xbeuljeta\xe2\x80\x9c (1899\xe2\x88\x921901). 1896 m. jis sutiko Helene \xe2\x80\x9eJelka\xe2\x80\x9c Rosen, vokie\xc4\x8di\xc5\xb3 tapytoj\xc4\x85, besimokiusi\xc4\x85 Pary\xc5\xbeiuje. Kitais metais pora apsigyveno Gr\xc4\x97 prie Lueno miestelyje netoli Fontenblo mi\xc5\xa1ko. 1903 m. F. Delijus susituok\xc4\x97 su Helene, ma\xc5\xbedaug tuo pat metu prad\xc4\x97jo naudoti vard\xc4\x85 Frederikas, tikriausiai tam, kad prapl\xc4\x97sti jo muzikos klausytoj\xc5\xb3 rat\xc4\x85. 1907 m. lank\xc4\x97si JAV, po ko gr\xc4\xaf\xc5\xbeo \xc4\xaf Gr\xc4\x97 prie Lueno miestel\xc4\xaf. Jis jame gyveno iki gyvenimo pabaigos, i\xc5\xa1skyrus Pirmojo pasaulinio karo metus (1914\xe2\x88\x921918), kuriuos praleido Anglijoje, Norvegijoje ir Danijoje. Po 1920-\xc5\xb3j\xc5\xb3 F. Delijui i\xc5\xa1ry\xc5\xa1k\xc4\x97jo sifilio simptomai, jis apako, tapo beveik paraly\xc5\xbeuotas ir kasdienin\xc4\x97se funkcijose priklaus\xc4\x97 nuo \xc5\xbemonos pagalbos. 1923 m. publikuota pirmoji jo biografija, kuri\xc4\x85 para\xc5\xa1\xc4\x97 Philip Heseltine. 1928 m. atvyk\xc4\x99s jaunas jork\xc5\xa1irietis Eric Fenby per penkis metus pad\xc4\x97jo kompozitoriui u\xc5\xbebaigti v\xc4\x97lyvuosius k\xc5\xabrinius. Gyvenimo pabaigoje kompozitorius jau buvo pla\xc4\x8diai \xc5\xbeinomas: 1929 m. \xc4\xafvyko \xc5\xa1e\xc5\xa1i\xc5\xb3 jo koncert\xc5\xb3 festivalis Londone, jis buvo apdovanotas Garb\xc4\x97s kavalieriaus ordinu, 1932 m. apdovanotas Bradfordo miesto Laisv\xc4\x97s apdovanojimu, j\xc4\xaf aplank\xc4\x97 Edvardas Elgaras. Frederikas Delijus mir\xc4\x97 1934 m. bir\xc5\xbeelio 10 d. Gr\xc4\x97 prie Lueno miestelyje. Jis jame nor\xc4\x97jo b\xc5\xabti palaidotas, bet vietos valdininkai nesutiko. Jo palaikai kitais metais buvo pergabenti \xc4\xaf Anglij\xc4\x85 ir palaidoti \xc5\xa0v. Petro ba\xc5\xbeny\xc4\x8dios kapin\xc4\x97se Limpsfyldo kaime (Sur\xc4\x97jus). Jo \xc5\xbemona atlyd\xc4\x97jo palaikus \xc4\xaf Anglij\xc4\x85 ir mir\xc4\x97 po keli\xc5\xb3 dien\xc5\xb3 po perlaidojimo._NEWLINE_F. Delijus sava k\xc5\xabryba vis\xc5\xb3 pirma prad\xc4\x97jo gars\xc4\x97ti Skandinavijoje. Jo simfonin\xc4\x97 poema \xe2\x80\x9ePaa Viderne\xe2\x80\x9c 1891 m. pirm\xc4\x85 kart\xc4\x85 buvo atlikta vie\xc5\xa1ai Kristijanijoje (Osle). Vokietijoje jo vard\xc4\x85 populiarino dirigentas Hans Haym, kuris atliko keleto F. Delijaus k\xc5\xabrini\xc5\xb3 premjeras Elberfelde: \xe2\x80\x9eVir\xc5\xa1 kalv\xc5\xb3 ir toliau\xe2\x80\x9c (Over the Hills and Far Away, 1897), \xe2\x80\x9ePary\xc5\xbeius\xe2\x80\x9c (Paris, 1901) ir \xe2\x80\x9eApala\xc4\x8dija\xe2\x80\x9c (Appalacchia, 1904). Taip pat Elberfelde 1904 m. \xc4\xafvyko jo operos \xe2\x80\x9eKoanga\xe2\x80\x9c pirmasis pastatymas. Kritikas Max Chop 1907 m. para\xc5\xa1\xc4\x97 pirm\xc4\x85j\xc4\x85 F. Delijaus muzikos studij\xc4\x85. Anglijoje kompozitorius nebuvo labai m\xc4\x97giamas, pakol jo neprad\xc4\x97jo populiarinti dirigentas Thomas Beecham, sureng\xc4\x99s serij\xc4\x85 koncert\xc5\xb3 ir 1909 m. atlik\xc4\x99s \xe2\x80\x9eGyvenimo mi\xc5\xa1ias\xe2\x80\x9c (A Mass of Life).'